- Jeg ved snart ikke, hvad jeg skal sige. Jeg er dybt berørt af det her. Ordene fra Allan Busk faldt tirsdag formiddag kort efter, Per Christensen måtte gå af som formand for 3F med øjeblikkelig virkning - efter "gensidig aftale". Per Christensens afgang sker efter BT fredag afslørede , at den nu afgående formand blandt andet ad to omgange har haft et forhold til to kvinder på samme tid, uden de kendte til hinandens eksistens. - Vi har være i chok, lige siden vi fik nyheden, fortæller Allan Busk, der har kendt Per Christensen i 25 år. - Jeg kender ham som en hammerstærk tillidsmand. Det er et fantastisk menneske, som jeg har kendt i rigtig mange år, der nu har måtte trække sig så tæt på sit otium. Jeg synes, det er forfærdeligt, lød det fra lokalformanden for 3F i Aalborg. Svært at komme videre Per Christensen er fra Nordjylland og har været ansat på Aalborg Portland, hvor han startede sit engagement i fagbevægelsen. Siden 2013 har han været formand for 3F, der er landets største fagforening. Historierne om det omfattende dobbeltliv har skabt voldsomt røre internt i 3F, og tirsdag formiddag var hovedbestyrelsen indkaldt til et ekstraordinært hovedbestyrelsesmøde, hvor den kritiske situation skulle drøftes. Men den nu snarlige eksformand læste tirsdag selv "skriften på væggen", fortæller Ole Krohn , der er TV2s erhvervskommentator. - Han var fra morgenstunden omringet af fjendtlige styrker fra nærmest overalt i 3F-baglandet, fortæller Ole Krohn, der i løbet af morgenen og formiddagen har været kontakt med 3F-folk. Allan Busk fortæller, at han gik ind til mødet med et "åbent sind", hvor blandt andre Per Christensen skulle redegøre for sagen. - Vi havde ikke truffet nogen fælles beslutning i Den Grønne Gruppe, men kom med åbent sind for at høre Per redegøre for, hvad det er for noget rod. Det ér jo noget rod det her. Om beslutningen om at trække sig siger Allan Busk: - Det vil være svært at komme videre herfra, og det er nok dét, Per har set i øjnene. Men synes du også, at det han har gjort, er svært foreneligt med at være 3F-formand? - Det må jeg jo erkende, og det synes Per også, ellers havde han jo ikke trukket sig. - Det har fyldt alt i vores dagligdag, siden historien kom ud, fortæller Allan Busk og understreger, at han har stor medfølelse for de implicerede parter.

Opsummering:
Det var en rystet formand for 3F Aalborg, der tirsdag forholdt sig til Per Christensens afgang som forbundsformand for Danmarks største fagforening.